Ɛdh 1
Lär Ko-rɛc kɛ loc ji̱ Juudh jɔk
1
Kɛ ɣöö bi ruac Kuɔth Nhial ëë cɛ lat kɛ thok Yir-mɛ-yaa a thuɔ̱k, kɛ ruɔ̱n Ko-rɛc kuäär Pa-rath in nhiam, cu Kuoth Nhial Ko-rɛc kuäär Pa-rath jak kä latdɛ ruac rɛy kuäärädɛ kɛɛliw, kä cuɛ jɛ gɔ̱ri,
2
“Nɛmɛ ɛ min ci Ko-rɛc kuäär Pa-rath ɛ lar. Ci Kuoth Nhial Kuoth puɔ̱rä, ɣä ka̱m kuäär wec muɔ̱ɔ̱n kɛɛliw, kä cɛ ɣä ka̱m ɣöö bä la̱t luak kä Jɛ-ru-tha-lɛm, kä Juda. 
3
Kä ramɔ te rɛydun ɔ kä nɛɛkɛ diaal, a Kuothdɛ te kɛɛl kɛ jɛ, kä a jɛ wä kä Jɛ-ru-tha-lɛm, kä Juda, kä a nyɔk luak Kuɔth Nhial Kuoth I-thɛ-rɛl kɛ ta̱th ɛ jɛn Kuoth in te kä Jɛ-ru-tha-lɛm. 
4
Kä nɛy tin ci duɔth a tëk gua̱thni tɔ̱ cieŋkɛ thi̱n ɔ, akɛ lua̱kɛ ɛ nɛy tin cieŋ kɛɛl kɛ kɛ, kɛ ciɛk in bo̱r kɛnɛ da̱a̱p, kɛ kuak, kɛ ley. A /ci muc tɛthkä lɔaac kɛ kui̱ luak Kuɔth in te kä Jɛ-ru-tha-lɛm te thi̱n.”
5
Kä a bööth thuɔk duel Juda kɛnɛ Ben-ya-min, kɛ bööth palä, kɛ ji̱ Lii-bay, kɛ ramɔ ci Kuoth lɔcdɛ liɛc ɔ rialkɛ rɔ ikä, ba luak Kuɔth Nhial in te kä Jɛ-ru-tha-lɛm wä nyɔk kɛ ta̱th. 
6
Kä cu ji̱ thieekädiɛn kɛ moc kɛ kuak cikä min bo̱r kɛnɛ da̱a̱p kɛ kuak kɛ ley kɛ kuak ti di̱t kökdiɛn, a/ci muc tɛthkä lɔaac diaal te thi̱n. 
7
Kä cu kuäär ni Ko-rɛc kuak luaak Kuɔth Nhial tëë ca naŋ ɛ Nɛ-bu-kad-nɛ-dhar kä Jɛ-ru-tha-lɛm, kä cɛ la̱th duëël kuth nikɛ ka̱m raar bä. 
8
Kä cu Ko-rɛc kuäär Pa-rath ti̱ti̱ ka̱m raar kɛ tet Mith-rɛ-dath tɔ̱ɔ̱w kuakni, mëë cukɛ kuɛn tetdä Cec-bɛ̈-dhar bööth Juda. 
9
Kä cu pekdiɛn a,
took dääpä ti jiɛn diɔ̱k,
took cikä min bo̱r ti bathdɔɔr kɛl,
took ti kɔ̱ŋ ti jiɛn rɛw wi̱cdɛ bäŋuan,
10
lieeri dääpä ti jiɛn diɔ̱k,
lieeri cikä min bo̱r ti kur ŋuaan wi̱cdɛ jiath kɛl,
kɛ kuak ti kɔ̱kiɛn ti bathdɔɔr kɛl.
11
Kä cu pek kuakni diaal kuak dääpä kɛnɛ kuak cikä min bo̱r a bathdɔɔri dhieec wi̱cdɛ kur ŋuaan. Kɛn kuak ti diaal ti̱ti̱ cu Cec-bɛ̈-dhar kɛ nööŋ mëë jiɛc pɛ̈ɛ̈c kä Bɛ̈-bi-lɔn bendiɛn kä Jɛ-ru-tha-lɛm.
